એવામાં સમડી ઊડતી હંસો પાસેથી પસાર થઈ. બાજ વેગથી ઊડતો આવતો હતો. બરાબરનો લાગ જોઈ હંસો જાળ લઈ બાજની સામે ઝપટ્યા. બાજ કંઈ વિચારે એ પહેલાં તો એ જાળમાં ફસાઈ ગયો. એણે જાળમાંથી છૂટવા ઘણા પ્રયત્નો કર્યા. એનો કોઈ પ્રયત્ન કારગત નીવડ્યો નહીં. એ થાકીહારી હંસને કરગરવા લાગ્યો. હંસે, ‘દુષ્ટ પર દયા ઘટે નહીં’ કહેતાં એને મધ્ય દરિયે લઈ આવ્યા. એમણે જાળને ઘૂઘવતા સાગરમાં ફેંકી દીધી. જાળ વિમાનમાંથી હવાઈ દળ ઊતરે એમ ઝોલાં ખાતી ખાતી દરિયામાં જઈને પડી. જગતમાં જુલ્મગારોનો અંત જે રીતે આવે છે એ રીતે બાજનો અંત આવ્યો.